Hanna Katrín Friðriksson , þingmaður Viðreisnar og nefndarmaður í umhverfis - og samgöngunefnd Alþingis . Vísir / Hanna Umhverfis - og samgöngunefnd Alþingis mun funda með flugmálayfirvöldum og Icelandair um MAX-þoturnar . Fullt tilefni er til fundarins eftir fréttaflutning síðustu vikna að sögn nefndarmanns . Boeing 737 MAX-þoturnar hafa nú verið kyrrsettar í næstum tíu mánuði eftir tvö mannskæð flugslys og enn er ekki vitað hvenær þær munu aftur taka á loft . Áætlanir Icelandair , sem var með sex slíkar þotur í notkun og átti von á þremur til viðbótar , gera hins vegar ráð fyrir að hægt verði að fljúga þeim aftur í maí næstkomandi , en fyrri áætlanir hafa ítrekað færst aftur . Fréttaflutningur gefi tilefni til að kalla eftir upplýsingum Hanna Katrín Friðriksson , þingmaður Viðreisnar og nefndarmaður í umhverfis - og samgöngunefnd Alþingis fór þess á leit að nefndin tæki málefni MAX-þotanna til skoðunar . „ Þá fór ég fram á það núna fyrir helgi að nefndin fundaði við fyrsta tækifæri með fulltrúum frá Isavia og Samgöngustofu , og Icelandair þess vegna , til þess að fara yfir þessi mál . Upplýsa nefndina t.d. um hvernig stöðumat innan þessara stofnana á MAX-þotunum og kyrrsetningunni sjálfri fer fram , “ segir Hanna Katrín . Fréttaflutningur síðustu vikna gefi fullt tilefni til að kalla eftir upplýsingum . „ Í síðustu viku voru gerð opinber samskipti á milli háttsettra starfsmanna Boeing verksmiðjanna , m.a. flugstjóra fyrirtækisins , og í þessum samskiptum kemur fram að þeir hafi lagt mikla áherslu á að flugmenn MAX-þota þyrftu ekki sérstaka þjálfun , þegar þær koma úr kyrrsetningu , ef þeir hafa þegar réttindi á eldri gerðir . “ Innri samskipti Boeing beri einnig með sér vantraust stjórnenda í garð þotnanna . „ Og að það hafi kannski ekki fyllilega heiðarleiki ríkt í samskiptum fyrirtækisins við flugmálayfirvöld og flugfélög víða um heim . “ Fundarboðunin er þó ekki til marks um að Hanna Katrín vantreysti íslenskum flugmálayfirvöldum eða Icelandair . „ Ég tel jafnframt mjög mikilvægt að við í umhverfis - og samgöngunefnd séum vel upplýst og eigum gott samtal við þessa aðila . Mögulega þar með getum við komið á framfæri einhverju því sem við höfum áhuga á að sé skoðað sérstaklega en eins og staðan er núna ríkir fullt traust í garð þessara stofnanna og fyrirtækja . “ Frekari inngrip löggjafans séu hins vegar framtíðarmúsík . „ Það er bara seinni tíma mál að skoða hvort að við þurfum að gera eitthvað , vera með einhverjar sérstakar aðgerðar eða eitthvað ítarlegra , “ segir Hanna Katrín Friðriksson , þingmaður Viðreisnar og nefndarmaður í umhverfis - og samgöngunefnd Alþingis . Í samtali við fréttastofu segir Bergþór Ólason , formaður umhverfis - og samgöngunefndar , að orðið verði við beiðni Hönnu Katrínar en nákvæmur fundartími liggur ekki fyrir á þessari stundu .